รมว.คลังประเดิมงานเล็งทบทวนกรอบเงินเฟ้อ
รมว.คลัง สั่งหารือธปท.ทบทวนกรอบเงินเฟ้อ ชี้กระทบกำลังซื้อทางเศรษฐกิจ พร้อมแก้ปัญหนี้กองทุนฟื้นฟู แจกใบอนุญาตเปิดแบงก์ใหม่
15 ส.ค. 2554

รมว.คลัง สั่งหารือธปท.ทบทวนกรอบเงินเฟ้อ ชี้กระทบกำลังซื้อทางเศรษฐกิจ พร้อมแก้ปัญหนี้กองทุนฟื้นฟู แจกใบอนุญาตเปิดแบงก์ใหม่



ธีระชัย (คนกลาง) รมว.คลัง พร้อมด้วย นายบุญทรง (ซ้าย) และ นายวิรุฬ (ขวา) รมช.คลัง
นายธีระชัย ภูวนาถนรานุบาล รมว.คลัง เปิดเผยว่าให้ปลัดกระทรวงการคลัง และสำนักงานเศรษฐกิจการคลัง เตรียมข้อมูลเศรษฐกิจและการคลัง หารือกับผู้ว่าการธนาคารแห่งประเทศไทย (ธปท.) หลังแถลงนโยบายต่อสภาผู้แทนราษฎร ทั้งหมด 5 เรื่อง ประกอบด้วย
1.การประเมินภาวะเศรษฐกิจนอกประเทศ จากปัญหาเศรษฐกิจสหรัฐ ยุโรป ญี่ปุ่นและจีน ที่ภาวะเศรษฐกิจชะลอตัว โดยให้กระทรวงการคลัง หาแนวทางรับมือและจะสอบถามธปท. ว่าเตรียมนโยบายอะไรไว้รองรับในอนาคต
นอกจากนี้ จะหารือว่ากรอบอัตราเงินเฟ้อในปัจจุบันที่ 0.5-3% ต่อปี ว่าเป็นอุปสรรคหรือไม่ เพราะต้องยอมรับว่าการขึ้นอัตราดอกเบี้ยของ ธปท.เป็นผลดีต่อการควบคุมเงินเฟ้อ แต่กระทบกำลังซื้อทางเศรษฐกิจ จึงให้สศค.ศึกษาว่าควรจะปรับเปลี่ยนหรือไม่
2. จะหารือกับธปท. และจัดตั้งคณะกรรมการติดตามภาวะเศรษฐกิจโดยมีรมว.คลัง เป็นประธาน และจะเชิญเอกชน เช่น ประธานสภาอุตสาหกรรมแห่งประเทศไทย และประธานสภาหอการค้าไทย ซึ่งเป็นผู้ที่ได้รับผลกระทบโดยตรงจากเศรษฐกิจมารับฟังปัญหาด้วย
3.หารือเพื่อหาแนวทางแก้ไขผลการดำเนินงานขาดทุนของธนาคารแห่งประเทศไทย เพื่อลดภาระหนี้กองทุนฟื้นฟูและพัฒนาระบบสถาบันการเงิน ที่ธปท.ไม่สามารถชำระคืนได้ หากไม่แก้ไขและแบงก์ชาติขึ้นดอกเบี้ยเงินบาท สูงกว่าดอกเบี้ยเงินเหรียญสหรัฐ จะทำให้มีเงินทุนไหลเข้ามามาก ธปท.จะมีภาระซื้อเงินเหรียญสหรัฐเข้ามาเพิ่ม ซึ่งนับวันด้อยค่าลงก็จะกลายเป็นงูกินหาง ไม่ได้รับการแก้ไข ดังนั้นจะต้องเข้าไปดูว่าจะให้แบงก์ชาติมีรายได้ หรือบริหารเงินทุนสำรองระหว่างประเทศให้มีรายได้เพิ่มขึ้นอย่างไร
4. เพิ่มบทบาทของธนาคารพาณิชย์ในการดูแลภาคธุรกิจมากขึ้นโดยกระทรวงการคลังมีแนวคิดเปิดเสรี ให้ใบอนุญาตประกอบธุรกิจธนาคารพาณิชย์รายใหม่ โดยเฉพาะที่มาจากสัญชาติ อาเซียน+3 หรืออินเดีย ที่เป็นประเทศคู่ค้าสำคัญของไทย รวมทั้งให้บริษัทหลักทรัพย์ ทำซื้อขายอัตราแลกเปลี่ยนได้
และ 5. ทำให้สถาบันการเงินมีความเข้มแข็ง ไม่เป็นภาระภาษีหากมีความเสียหายเกิดขึ้น ซึ่งอาจจะใช้แนวทางของสหรัฐ เมื่อสถาบันการเงินมีปัญหา ให้อำนาจรัฐบาลสามารถเรียกเก็บเงินพิเศษจากสถาบันการเงินที่ยังมีฐานะการเงินที่ดีมาช่วยเหลือได้ หรือให้สถาบันการเงินออกหุ้นกู้หรือแปลงเป็นหุ้นทุน
นายธีระชัย กล่าวว่า ได้ให้สศค.และหน่วยงานที่เกี่ยวข้องกับนโยบายของพรรคเพื่อไทย รวบรวมข้อมูลมาเสนอภายใน 1 สัปดาห์ ทั้งการลดภาษีเงินได้นิติบุคคลการขึ้นค่าแรงขั้นต่ำ เพิ่มกองทุนหมู่บ้าน และบัตรเครดิตชาวนา เพื่อกำหนดแนวทางปฏิบัติไว้ในนโยบายที่จะเสนอต่อสภา โดยให้ความเป็นอิสระ และยึดกรอบวินัยทางการเงิน การคลัง แต่มีความจำเป็นต้องดำเนินการตามนโยบายที่ประกาศไว้ ซึ่งกระทรวงการคลังต้องทำหน้าที่ประสานระหว่างความใฝ่ผันทางการเมืองกับการดำเนินการที่มีความเป็นไปได้ทางวิชาการ